b'\n_START_ARTICLE_\nSidse Babett Knudsen\n_START_SECTION_\nTidlig karriere\n_START_PARAGRAPH_\nKnudsen blev f\xc3\xb8dt den 22. november 1968 i K\xc3\xb8benhavn, datter af fotograf Ebbe Knudsen og l\xc3\xa6rerinde Susanne Knudsen. I alderen fem til syv \xc3\xa5r boede hun med sine for\xc3\xa6ldre i Tanzania, hvor for\xc3\xa6ldrene var frivillige under Mellemfolkeligt Samvirke. Hun er uddannet p\xc3\xa5 Th\xc3\xa9\xc3\xa2tre de l\'Ombre i Paris fra 1987 til 1990. Hun blev i begyndelsen af 1990\'erne ogs\xc3\xa5 en del af teatergruppen F\xc3\x85R302 og har blandt andet medvirket i "Manden og kvinden" p\xc3\xa5 Mungo Park Teater i 1996, "Dage p\xc3\xa5 toppen" p\xc3\xa5 Teater F\xc3\x85R302 i 1997, "Alice i underverdenen" p\xc3\xa5 Betty Nansen Teatret i 1998 og "Galileis Liv" ligeledes p\xc3\xa5 Betty Nansen Teatret i 1999.\n_START_SECTION_\nFilmkarriere\n_START_PARAGRAPH_\nI 1997 debuterede Knudsen i hovedrollen som Julie i Jonas Elmers Let\'s get lost. Filmens manuskript var kun en skitse, der kr\xc3\xa6vede, at skuespillerne improviserede deres roller og dialogen. Knudsen har senere udtalt, at hun ikke var s\xc3\xa6rlig god til improvisation og kun accepterede, fordi hun troede, det ville v\xc3\xa6re en let sommerkomedie. Filmen blev et gennembrud i Danmark, og Knudsen modtog b\xc3\xa5de en Robert for \xc3\xa5rets kvindelige hovedrolle og en Bodil for det samme. Kritikere kaldte Knudsens pr\xc3\xa6station dominerende. Filmanmelder Kim Skotte skrev i Politiken, at Knudsen havde ramt en ny tone med en "s\xc3\xa6rlig evne til at indfange den moderne kvindes usikkerhed og styrke."_NEWLINE_Efter sin optr\xc3\xa6den i 1999 i tv-mysteriet Motello spillede Knudsen hovedrollen i Susanne Biers romantiske komedie Den eneste ene. Filmen blev en af \xc3\xa5rtiets bedst indtjenende film i Danmark; den markerede en ny retning i moderne, danske, romantiske komedier byggende p\xc3\xa5 Knudsens skuespillerstil. Knudsens skildring af Sus, en kvinde, der bliver gravid med sin mand, der er hende utro, mens hun er forelsket i en anden mand, gav hende igen en Robert og en Bodil for bedste kvindelige hovedrolle._NEWLINE_Knudsen vendte tilbage til samarbejdet med Elmer i 2001 i forbindelse med komedien Monas Verden. Lige som i Elmers f\xc3\xb8rste film var Knudsen igen forpligtet til at improvisere sin dialog og karakter. Knudsens skildring af Mona, en snerpet revisor, der fors\xc3\xb8ger at afv\xc3\xa6rge den romantiske forelskelse i en bankr\xc3\xb8ver, mens de holdes som gidsler, indbragte hende en Bodil-nominering for bedste kvindelige hovedrolle._NEWLINE_Juni 2011 modtog Knudsen en af tv-verdenens fineste, internationale priser, da tv-priserne ved den 50. Monte-Carlo Television Festival i Monaco blev overrakt af Prins Albert. Hun blev bedste kvindelige skuespiller i dramaserie og modtog prisen Golden Nymph, som er en kopi af Salmacis Golden Nymph af billedhuggeren Fran\xc3\xa7ois-Joseph Bosio (1768-1845)._NEWLINE_I 2015 spillede Sidse Babett Knudsen den store birolle i den franske film Hermelinen over for den franske skuespiller Fabrice Luchini. For det modtog hun den franske filmpris C\xc3\xa9sar.'